‘ธปท.’เปิดทางแบงก์ขายหุ้นกู้ใช้แทนหนี้เก่า
ธปท.ยันแบงก์ออกหุ้นกู้มากช่วงนี้ ไม่ใช่ระดมเงินฝากแบบใหม่ แต่ใช้ทดแทนไฮบริจ บอนด์เทียร์ 2 ที่ใกล้หมดอายุ
7 ก.พ. 2555

ธปท.ยันแบงก์ออกหุ้นกู้มากช่วงนี้ ไม่ใช่ระดมเงินฝากแบบใหม่ แต่ใช้ทดแทนไฮบริจ บอนด์เทียร์ 2 ที่ใกล้หมดอายุ 
นายเกริก วณิกกุล รองผู้ว่าการด้านเสถียรภาพสถาบันการเงิน ธนาคารแห่งประเทศไทย (ธปท.) เปิดเผยว่า การที่มีธนาคารพาณิชย์ออกหุ้นกู้จำนวนมากในช่วงนี้ น่าจะเป็นการออกมาทดแทนตราสารหนี้ด้อยสิทธิที่มีลักษณะคล้ายทุน ที่นับเป็นเงินกองทุนชั้นที่ 2 (Hybrid Tier 2) ที่ใกล้จะครบกำหนดชำระมากกว่า และคงไม่เกี่ยวกับการเลี่ยงรับเงินฝาก เพื่อจะได้ไม่ถูกเก็บเงินนำส่ง หรือเป็นการเลี่ยงออกตั๋วแลกเงิน (ตั๋วบี/อี) แต่อย่างใด แม้ว่าการออกตั๋วบี/อี ของธนาคารพาณิชย์ช่วงนี้ชะลอลง เนื่องจากมีต้นทุนเพิ่มขึ้น
“เรื่องนี้ไม่ได้เกี่ยวข้องกับกรณีที่เราจะให้ตั๋วบี/อี มีต้นทุนในการดำรงเงินสินทรัพย์สภาพคล่อง 6% หรือการเก็บเงินนำส่งจากฐานเงินฝากและตั๋วบี/อี ตาม พ.ร.ก.การปรับปรุงการบริหารหนี้ฯ ของคลังที่นำไปใช้หนี้กองทุนฟื้นฟูฯ จนทำให้แบงก์เลี่ยงมาออกเป็นหุ้นกู้ แต่เป็นเรื่องทดแทนไฮบริจด์ เทียร์ 2 บอนด์ ที่ครบกำหนดมากกว่า ซึ่งคงไม่มีผลกระทบต่อเงินในระบบมากนัก เพราะนักลงทุนเดิมน่าจะถือต่อไป” นายเกริก กล่าว 
อย่างไรก็ตาม ในปัจจุบันมีธนาคารพาณิชย์หลายแห่งเตรียมออกหุ้นกู้ เช่น ธนาคารกรุงไทยออก 1.04 หมื่นล้านบาท ธนาคารไทยพาณิชย์ออก 2 หมื่นล้านบาท ธนาคารกสิกรไทยออก 2.2 หมื่นล้านบาท